पहली बार कोई भारतीय महिला चुनी गई, सूर्या साल के बेस्ट टी-20 क्रिकेटर
Wisden Cricketers' Almanack 2023 Reviews & Ratings विजडन क्रिकेटर्स अलमानेक ने साल के पांच विजडन क्रिकेटरों की घोषणा की है। इसमें भारत की कप्तान हरमनप्रीत कौर सहित 5 क्रिकेटरों को विजडन क्रिकेटर ऑफ द ईयर घोषित किया गया है।
विजडन क्रिकेटर्स अलमानेक ने साल के टॉप-5 क्रिकेटर्स की लिस्ट जारी कर दी है। इसमें भारत की महिला टीम की कप्तान हरमनप्रीत कौर भी शामिल हैं। इस लिस्ट में कौर के अलावा, टॉम ब्लंडेल (न्यूजीलैंड), बेन फोक्स (इंग्लैंड), डेरिल मिचेल (न्यूजीलैंड) और मैथ्यू पॉट्स (इंग्लैंड) के नाम भी मौजूद हैं। सूर्यकुमार यादव को टी-20 क्रिकेटर ऑफ द ईयर चुना गया है।
हरमनप्रीत कौर इस सम्मानित लिस्ट में जगह बनाने वालीं भारत की पहली महिला क्रिकेटर बनी हैं। विजडन 1889 से हर साल यह लिस्ट जारी कर रहा है।
इसके अलावा इंग्लैंड के बेन स्टोक्स को पुरुष खिलाड़ियों में साल 2022-23 के लिए दुनिया का सबसे शानदार क्रिकेटर चुना गया है। वहीं महिला क्रिकेटर्स में ये पुरस्कार बेथ मूनी को मिला है। सूर्यकुमार यादव को टी-20 क्रिकेटर ऑफ द ईयर चुना गया है।
हरमनप्रीत कौर का उम्दा प्रदर्शन 
हरमनप्रीत को पिछले साल उनके उम्दा प्रदर्शन के लिए यह सम्मान मिला है। हरमनप्रीत ने पिछले साल इंग्लैंड के खिलाफ वनडे मुकाबले में 111 गेंद में नाबाद 143 रन बनाए थे। इसके साथ ही टीम इंडिया ने साल 1999 के बाद पहली बार इंग्लैंड में कोई वनडे सीरीज जीती थी।
हरमनप्रीत की कप्तानी में टीम ने कॉमनवेल्थ गेम्स में सिल्वर मेडल भी अपने नाम किया था। वहीं टीम एशिया कप की भी विजेता बनी थी। पिछले साल हरमनप्रीत ने 17 वनडे मुकाबले खेले थे और 58.00 की औसत से 754 रन बनाने में कामयाब रही थीं। उनका सर्वश्रेष्ठ स्कोर 142 रन नाबाद था।
साल 2022 में सूर्यकुमार यादव का प्रदर्शन 
सूर्यकुमार यादव इस समय टी-20 क्रिकेट में दुनिया के नंबर-1 बल्लेबाज हैं। उन्होंने साल 2022 में 31 मैच खेले थे और 187.43 की शानदार स्ट्राइक रेट से 1,164 रन बनाए थे। जो एक कैलेंडर वर्ष में अब तक का दूसरा सर्वाधिक रन है। इस दौरान उन्होंने 2 शतक और 9 अर्धशतक लगाए थे।
साल 2023 में भी सूर्यकुमार अपने बल्ले से कमाल कर रहे हैं। उन्होंने इस साल 6 मैच खेले हैं और 66.75 की औसत से 267 रन बनाए हैं। 2023 में अब तक उन्होंने 1 शतक और 1 अर्धशतक जमाया है।
